
Til alle de som har holdt kontakten med barnet de har i hjertet


Kapittel en

Evie Bowes gikk med korte, forsiktige skritt bortover det frostbelagte fortauet som York kommune ikke hadde giddet å strø. Selv om klokken bare var halv seks, hadde det vært mørkt i over en time. I det tidlige desembermørket og med den store hetten på den kongeblå vinterjakken hun hadde investert i sist måned, kunne ikke de forbipasserende se arrene hun hadde fått i ansiktet under prøvelsene i oktober. Syklister med skremmende dekk som skar gjennom isen, og folk som var på tur med hunden og hoppet på stedet for å holde seg varme, så bare en helt vanlig person som gjemte seg for førjulskulden.

Arrene var beviset på at hun virkelig hadde blitt kidnappet av en morder for seks uker siden, uansett hvor surrealistisk det virket. Legen til Evie hadde forskrevet silikonmasker som skulle jevne ut arrene, men hun kunne ikke se noen stor forskjell foreløpig. Spesialsminken som fantes, fungerte for det meste godt nok, men hun kunne likevel se de stygge forhøyningene langs tinningen og kjeven. På grunn av dette og alle de fremmede som daglig kvapp til når de så henne, hadde hun blitt gode venner med mørket.

Hun tok til høyre, vekk fra elven og bortover Ouse View Avenue. Pusten hennes var synlig der den steg oppover. På tross av alt som hadde skjedd, på tross av at ansiktet hennes ikke så ut som hennes lenger, pustet hun fortsatt. Det var da noe.

Hun gikk opp til nummer tretten og smilte av den frodige, grønne kransen som hang på døren, og ringte på hos Kitt. Den sedvanlige skubbingen og dyttingen kunne høres da vennen prøvde å trekke den stive døren ut av den litt for trange dørkarmen.

«Evie?» ropte Kitt innenfra.

«Skyldig!» ropte Evie tilbake.

«Gi den et spark.»

«Greit,» sa Evie. «En, to, tre.» Hun sparket nederst på døren så den fikk den ekstra dytten som skulle til for at den løsnet, og så kom Kitt til syne. Hun hadde samlet det lange, røde håret i en flette som slynget seg over skuldrene hennes. En gang i tiden ville Kitt fortsatt hatt på seg arbeidstøyet nå, men den siste måneden hadde hun vært litt flinkere til å sette av tid til avslapping. Så nå hadde hun i stedet på seg en denimtights og en stor hettegenser hvor det sto Det som skjer på biblioteket, forblir på biblioteket.

«Vi vet i det minste at vi er trygge for skumle typer som lusker rundt,» sa Evie. «De kunne ikke kommet seg inn om de så ville.»

Kitt la hånden på hoften. «Hvis du skal være så morsom, kan du bli stående på den siden av døren.»

Evie løftet hendene i overdreven overgivelse, kom inn i stuen til Kitt og tok av seg hetten. Hvor tydelige var arrene hennes nå som hun ikke var beskyttet av mørkets slør? Belysningen i rommet var dempet; det var kun opplyst av lyslenkene som hang rundt peisen, den åpne ilden og to små lamper. Evie kikket på Kitt fra siden og lurte på om vennen hadde skjønt hvilket sårt tema det nye utseendet var for henne. Kitt satte aldri på taklyset lenger når Evie kom på besøk.

«Kan du ikke få inspektør Halloran til å ta en titt på døren?» spurte Evie. Hun begynte å kneppe opp kåpen, slik at det utsvingte skjørtet med bladmønster og den sennepsfargede cardiganen kom til syne. Hun hadde skiftet til dette antrekket etter at hun var ferdig på jobben i salongen, og begge plagg var fra bruktbutikker med vintageklær.

«Vi, vel … går langsomt … frem,» sa Kitt mellom pust og pes mens hun lukket døren.

«Og så?»

«Så vi er ennå ikke på det stadiet i forholdet der man spør: ʻKan du ta en titt på den vrange ytterdøren min?ʼ»

Evie kniste. «Det er ikke det jeg har hørt.»

«Ikke begynn.» Kitt presset leppene sammen. Det så ut som om hun prøvde å undertrykke et smil. «Og kan du slutte å kalle ham inspektør Halloran? Jeg vet ikke hvorfor du synes det er morsomt.»

«Det er navnet hans …»

«Ikke blant venner.»

«Vel, jeg kan ikke kalle ham Mal.»

«Hvorfor ikke?»

«Fordi jeg har hørt hvordan du sier det til ham.»

Kitt rynket på nesen. «Hva skal det bety?»

Evie la armene i kors og satte blikket i henne. «Når du sier navnet hans, får du et slags mørkt tonefall, og du … snurrer liksom tungen rundt alle lydene.» Hun senket stemmenivået som om det kunne være en lydsensitiv person som overhørte dem. «Du får det til å høres ut som et pikant ord.»

Det brant i kinnene til Kitt, og hun dasket Evie lekent på armen. «Å, gi deg, da! Det er det teiteste jeg har hørt.»

Evie fortsatte å humre for seg selv mens hun satte seg i den faste lenestolen sin. Umiddelbart kom hun på hvor vanskelig det var å reise seg derfra når hun først hadde satt seg til rette. Hun visste aldri helt om det var selve stolen, at den sto like ved peisen, eller det hyggelige selskapet som gjorde det så behagelig der. Sannsynligvis det siste. Ved siden av henne lekte Iago, den svarte katten til Kitt, med ilden. Han la seg så nærme flammene som overhodet mulig uten å bli brent levende.

Evie trakk inn duften av smeltet ost fra ovnen og tenkte at hun kunne krepere av sult.

«Den lasagnen lukter fantastisk,» sa hun. «Det er en evighet siden lunsj.»

«Hva spiste du?»

«Bare en salat fra matbutikken.» Evie trakk på skuldrene.

Kitt ble oppgitt. «Jeg skjønner ikke hvordan du klarer det. Særlig på en kald vinterdag. Det er ikke salatvær akkurat.»

«Du synes aldri det er salatvær,» ertet Evie.

«Takk og lov trenger jeg aldri det. Det er ikke jeg som insisterer på å presse seg inn i en rekke vintagekjoler som ble sydd på en tid da folk levde på tunge og innmat og stekefett.»

«Ja, jeg vet det, jeg har hørt monologen før,» sa Evie og ønsket at karbohydrater ikke var en luksus i livet hennes.

Kitt gikk ut på kjøkkenet mens hun mumlet noe om skjønnhetsidealer og feminisme, og kom tilbake etter et øyeblikk med to tallerkener fulle av lasagne og hvitløkbrød. «Her.»

«Har jeg fortalt deg hvor stor pris jeg setter på deg?» sa Evie. Hun fikk vann i munnen av dampen som steg opp fra tallerkenene.

«Jeg tror du har nevnt det en gang eller to innimellom den ustanselige ertingen,» sa Kitt og satte en tallerken på klappbordet ved siden av lenestolen til Evie. «Vil du ikke ta et glass vin med meg?»

Evie la hodet på skakke og så på henne. «Det er bare torsdag. Har helgen kommet tidlig?»

«Nei, men jeg satt tre timer i budsjettmøte i ettermiddag … med Michelle,» sa Kitt.

«Jeg trodde du hadde bestemt deg for ikke å la deg irritere av henne lenger?»

Kitt stakk ut underleppen. «Tre timer. Tre lange timer.»

Evie lo. «Ok, gi meg et glass. Du har noen av de mest underholdende øyeblikkene dine når du er på druen.»

Kitt sukket. «Jeg planlegger ikke å være på druen, og ingen har sagt det siden begynnelsen av nittenhundretallet.»

Evie stirret på peisbålet og smilte. Vintageord, faktisk alt som var vintage, ga henne en uforklarlig glede. Kanskje det var fordi fortiden alltid virket enklere enn øyeblikket man levde i.

«Kan hende det finnes en pris du kan nominere Michelle til!» ropte hun ut til kjøkkenet. «Kanskje verdens mest gretne sjef?»

«Årtiets mest negative? Den ville hun vunnet uten problemer,» sa Kitt idet hun kom tilbake med to glass som det sannsynligvis var pinot grigio i.

«Du er så heldig som har en sjef som Diane,» sa Kitt. Diane var eieren av Daisy Chain Beauty, skjønnhetssalongen der Evie jobbet som massasjeterapeut.

«Ja.» Evie sukket og tok en stor slurk av drinken. «Hun har vært grei mot meg.»

«Vel, hun var ikke akkurat den første til å forsvare deg da du ble anklaget for mord for seks uker siden, men i det minste lot hun være å permittere eller sparke deg. Det kunne hun ha gjort.»

Evie la merke til at Kitt rynket pannen et øyeblikk.

«Hva?» spurte Evie.

Kitt ristet på hodet. «Jeg burde ikke ha nevnt mordene. Unnskyld.»

Plutselig kjente Evie seg enda varmere i ansiktet enn den åpne ilden skulle tilsi, og de grønne øynene ble fulle av tårer. Hun ble grepet av panikk mens hun prøvde å blunke dem vekk. «Du kan ikke ta på meg med silkehansker resten av livet. Det skjedde.»

Kitt la fra seg gaffelen. «Det betyr ikke at jeg må mase om det, når jeg vet at du fortsatt holder på å komme deg.»

Evie ga henne et skjelvende nikk. Hun hadde ikke forventet at de skulle snakke om det. Etter hendelsen hadde hun gjort sitt beste for ikke å tenke på den i det hele tatt, men nå og da kom smerten hun hadde prøvd å undertrykke, opp til overflaten.

«Jeg klarer det nok etter hvert. Det er bare … jeg føler meg bare –» begynte hun, men hun ble avbrutt av at noen banket på døren.

Kitt smattet misbilligende og stirret lengselsfullt på tallerkenen. De hadde ennå ikke begynt på den herlige lasagnen med all osten, og Kitt likte ikke utsettelser når det gjaldt mat.

«Du må vel åpne,» sa Evie. Tonefallet avslørte hvor lettet hun var over at noen hadde avbrutt utbruddet hun hadde holdt inne helt siden legene hadde fortalt henne at arrene i ansiktet kanskje aldri ville leges fullstendig.

«Jeg har ikke tenkt å åpne. Det er sikkert Jehovas vitner. De kommer alltid ved middagstid.»

«Det er det sikkert ikke, de har ikke kommet til deg etter at du begynte å gi dem eksemplarer av Gud – en vrangforestilling.»

«Du sier det bare på den måten så jeg skal høres vrang ut,» sa Kitt. «Det var faktisk en gjensidig utveskling av tekster. De ga meg lesemateriell for å utvide horisonten min, og jeg gjorde det samme. Jeg var oppriktig interessert i hva de tenkte om styrkene og svakhetene ved Dawkinsʼ argumenter.»

Evie smilte. «Så det du egentlig sier, er at du har klart å starte en bokklubb?»

Bibliotekaren åpnet munnen for å svare, men ble avbrutt av en stemme utenfra.

«Kitt, er du der?» ropte inspektør Halloran, etterfulgt av dørklokken.

Kitt krympet seg, og Evie smilte bredere av den forutsigbare reaksjonen. Hun hatet lyden av den ringeklokken og ba bestandig folk om å banke på i stedet. Det lot til at hun og Halloran ikke hadde hatt den samtalen ennå. Så det var sant at de gikk langsomt frem.

Kitt rynket brynene, gikk bort til gardinene og trakk dem til side for å få bekreftet at det faktisk var den nye kjæresten hennes, før hun åpnet vinduet på gløtt. «Jeg kan ikke slippe deg inn. Døren sitter fast.»

Med det samme ordene var ute av munnen hennes, knirket døren og åpnet seg for Halloran.

«Du må låse den,» sa han og lukket den bak seg. «Hvem som helst kan komme seg inn.»

«Ikke med mindre de trener like mye som deg,» sa Kitt og lukket vinduet.

Stemmen var dryppende av sarkasme, men Evie så at øynene hennes fulgte skikkelsen til Halloran i den mørkegrå vinterfrakken, med et blikk som antydet at hun var helt tilfreds med det som var under den.

Kitt stilte seg på tå for å kysse Halloran, og han lente seg ned til henne. Evie så på ilden en stund før hun hørte Halloran si: «God kveld, Evie.» Han nikket, og hun nikket tilbake. Det var en formell måte å hilse på kjæresten til bestevennen sin på, en som i tillegg hadde reddet livet hennes, men hun hadde bare møtt Halloran noen få ganger, og de hadde fortsatt ikke funnet en avslappet tone. Kanskje delvis fordi Halloran hadde anklaget henne for å ha myrdet ekskjæresten første gang de møttes. Eller kanskje fordi de ble minnet på ting de helst ikke ville huske, hver gang de så hverandre. For eksempel hvordan sjokket av kaldt elvevann kan slå luften rett ut av lungene dine.

Kitt kremtet og snakket til katten, som fortsatt lå foran peisen og hadde snudd på hodet for å ta den sist ankomne i øyesyn. «Iago. Se hvem som er kommet.»

Iago så guløyd på bibliotekaren et øyeblikk, før han snudde seg tilbake til ilden, fullstendig uimponert.

«Jeg ville ikke tatt det personlig,» sa Kitt til inspektøren. «Den katten har aldri likt noen andre enn seg selv.»

Det var sant. I løpet av de åtte årene Evie hadde vært venner med Kitt, hadde Iago bare kommet til henne en håndfull ganger, og hver gang hadde hun hatt fisk på tallerkenen sin.

«Uansett,» sa Kitt. «Vi har jentekveld her. Med mindre du vil lakkere tåneglene, bør du nok gå.»

«Jeg er kanskje ikke fullstendig imot å få tåneglene lakkert … avhengig av hvilken farge det er,» sa Halloran.

«Å, da skal jeg stikke opp og finne manikyrsettet,» sa Kitt med et smil.

«Jeg vet ikke om jeg burde prioritere en skjønnhetsbehandling,» sa Halloran. «Det har seg sånn at noe har skjedd.»

«Ikke noe alvorlig, håper jeg?» spurte Kitt.

Ansiktet til Halloran ble hardere, og linjene rundt øynene som avslørte alderen hans, ble dypere.

«Det – det dreier seg om Banks, og jeg vet ikke hva jeg skal gjøre.»

Evie rettet seg opp i stolen. I etterkant av mordsaken hadde overkonstabel Charlotte Banks, Hallorans partner, vært veldig snill mot henne. Ikke minst hadde Charley insistert på at arrene til Evie ikke var frastøtende. Av en eller annen grunn var hun den eneste Evie mer eller mindre trodde på i den saken.

«Banks?» sa Kitt.

«Er … alt i orden med henne?» spurte Evie. Hjertet hennes banket raskere da Halloran ble dystrere i ansiktet.

«Dette må bli mellom oss. Det er svært vanskelig for henne, og jeg får bråk med de overordnede hvis de finner ut at jeg har sagt noe til noen.»

«Hva skjer?» spurte Evie, mer insisterende denne gangen.

«Banks er blitt suspendert fra aktiv tjeneste med umiddelbar virkning, i påvente av en etterforskning av at hun visstnok skal ha brukt vold mot en mistenkt. For øyeblikket ser det ut til at karrieren som betjent kan være over.»


Kapittel to

Evie blunket hardt og lurte på om hun hadde hørt riktig. «Det kan ikke stemme. Charley ville aldri gjort det.»

Halloran reagerte ikke altfor synlig på at Evie brukte fornavnet til Banks, men det var åpenbart rart for ham å høre det. Han var sikkert mest fortrolig med å tenke på overkonstabelen i en profesjonell sammenheng. Evie, derimot, hadde sett en mykere side av henne på sykehuset i oktober, da medfølelse var det hun trengte mest av alt.

«Suspendert for vold …» sa Kitt og ristet på hodet. «Jeg har vanskelig for å tro det om en betjent som, etter min begrensede erfaring, gjør alt nøyaktig etter boken – kanskje til og med litt for nøyaktig.»

«Jeg vet det,» sa Halloran. «Det … det er kinkig.»

«Kinkig på hvilken måte?» Evie stirret inspektøren i senk. «Du tror ikke faktisk at hun har gjort det?»

Kjeven til Halloran ble stram. «Jeg har ikke lyst til å tro det. Hun har aldri vist noe tegn på at hun ville gjort noe sånt.»

«Så hvorfor tviler du på henne?» spurte Evie.

Halloran gløttet bort på Kitt, før han vendte seg mot Evie igjen. «La oss bare si at jeg har litt … erfaring med folk som ikke virker som de er i stand til noe slikt, men som har overrasket meg.»

Kitt sukket tungt og medfølende og strøk ham over armen. Da husket Evie det Kitt hadde fortalt henne i fortrolighet for noen uker siden: at en av Hallorans tidligere kolleger hadde myrdet konen hans. Det var forståelig at han hadde vanskelig for å stole på andre etter det.

«Men du vil vel prøve å hjelpe henne?» spurte Evie. Uttrykket til inspektøren ga grunn til en viss tvil.

«Jeg skal gjøre alt jeg kan for å hjelpe dem som etterforsker det, med å komme til bunns i saken,» svarte Halloran.

Det knøt seg i magen til Evie. Svaret var ikke veldig oppmuntrende. Brydde ikke Halloran seg om at partneren hans var urettmessig anklaget? Ønsket han ikke å bevise at hun var uskyldig?

«Den nye overbetjenten som snart tar over etter stasjonssjef Percival, kommer ikke til å hjelpe henne i saken,» fortsatte han.

«Det stemmer, ja,» sa Kitt. «Du nevnte henne, hva var det hun het? Ricci, ikke sant?»

«Ja. Hun har bare vært hos oss i tre uker, men jeg fikk umiddelbart inntrykk av at hun og Banks ikke kom overens, og hun har ikke vært særlig ivrig etter å forsvare Banks. Hun ringte umiddelbart til Spesialenheten for politisaker.»

«Jeg trodde politifolk holdt sammen og gjorde felles front,» sa Evie.

«Sånne saker som denne må etterforskes grundig av enten Spesialenheten eller klageavdelingen,» påpekte Halloran. «Jeg trodde at Ricci ville hatt litt tiltro til henne når hun har en så perfekt merittliste, men tydeligvis ikke.»

«Se det fra Riccis ståsted,» sa Kitt. «Hun kjenner ikke Banks. Hun har nettopp begynt på stasjonen, og det første hun må takle, er at en av betjentene hennes blir anklaget for vold.»

«Stakkars Charley,» sa Evie og la armene rundt seg selv. Kanskje hun kunne vekke litt sympati for betjenten, overtale Halloran til å kjempe på hennes side. «Utsagnene hennes må da ha litt å si? Ordet til en politibetjent mot ordet til en som er mistenkt for innbrudd?»

«Det er noe av problemet,» sa Halloran. «Hvis det bare var den mistenktes ord mot Banks, ville de sikkert kommet til bunns i det raskere. Men det er sterke beviser på at Banks er den skyldige.»

«Med sterke – mener du tekniske beviser?»

Halloran svarte med et nesten umerkelig nikk.

«Hva slags beviser?» spurte Evie. Hun husket alle bevisene hun selv hadde hatt mot seg for bare noen få uker siden. Den erfaringen hadde lært henne hvor villedende beviser kunne være.

«Fingeravtrykkene hennes ble funnet på våpenet som ble brukt i overfallet,» sa Halloran.

«Hva var våpenet?» Evie skjønte ut fra inspektørens langsomme svar at han ikke likte å gi dem såpass mye informasjon, men hun klarte bare å tenke på hvor varsom Charley hadde vært overfor henne da hun ble reddet opp fra elven etter hendelsen. Hun hadde faktisk sendt Evie en oppmuntrende tekstbeskjed i ny og ne etter det, ønsket henne god bedring og foreslått at de kunne ta en drink når hun fikk det bedre. Den slags vennlighet måtte da gå langt forbi plikten hennes som politibetjent.

«Det var en hammer. Banks har bekreftet at den tilhører henne. Hun sa at hun oppbevarte den i verktøyskrinet i garasjen, og at den var borte da hun sjekket. Selvfølgelig var fingeravtrykkene hennes på den, men overfallspersonen brukte hansker, slik at noen av dem ble utydelige. Det gir oss litt håp. Det setter et spørsmålstegn ved hvorvidt Charley var den siste som holdt hammeren. Men det er ikke avgjørende. De få bevisene vi har, tilhører henne. Våpenet tilhører henne, og det er fullt av blodet til offeret.»

«Hva med offeret? Går det bra med vedkommende?» spurte Kitt.

«Han er på sykehuset,» svarte Halloran. «Veldig gul og blå i ansiktet, men ved bevissthet, så vidt.»

«Jøss, dette er brutale greier!» utbrøt Evie. «Men kan ikke han rydde opp i dette? Han må ha sett hvem som angrep ham.»

Halloran ristet på hodet med en anelse sørgmodighet. Kanskje han brydde seg mer om Banks enn han ga inntrykk av.

«Overfallspersonen hadde på seg finlandshette. Men høyden, kroppsbygningen, dialekten og kjønnet stemmer overens med Banks, og han sier at angriperen ropte ting om saken til ham. Om at han burde tilstå, ellers skulle hun komme tilbake og ta kverken på ham.»

«Hva slags sak var det?» spurte Kitt.

«Ikke noen svære greier,» sa Halloran. «Noen sjeldne bøker ble stjålet fra Bootham Bar Books for to uker siden.»

«Å ja,» sa Kitt, og de blå øynene lyste opp på den måten de bare gjorde når hun snakket om bøker. «Med det samme jeg leste om det, gikk jeg innom bokhandelen og sjekket hvordan Donald og Shereen hadde det.»

«Hvorfor blir jeg ikke overrasket når du vet fornavnene til bokhandlerne?» ertet Halloran. «Og jeg er sikker på at den eneste grunnen til besøket i bokhandelen var bekymring for dem.»

«Det kan hende jeg kjøpte en bok eller to da jeg først var innom. Det var liksom det rette å bruke litt penger der. De stjålne bøkene var verdt en god del, vet du.»

«Hvor mye?» spurte Evie. «Femti tusen pund,» svarte Halloran.

«Milde himmel!»

«Så Banks har jobbet på denne saken?» spurte Kitt.

Halloran nikket. «Etter budsjettkuttene har vi ikke etterforsket alle innbrudd, men siden gjenstandene var verdt såpass mye, tyder det på at det kan ligge noe større bak det.»

«Jeg visste ikke at bøker kunne være verdt så mye,» erklærte Evie.

«Det var ikke hvilke som helst bøker,» sa Kitt. «Alle var førsteutgaver. Den lange søvnen, Endymion, Vertshuset Jamaica. Ikke minst en førsteutgave av Goodbye to Berlin av Christopher Isherwood. Jeg har sett lengselsfullt på den i vitrineskapet mange ganger. Den var vakker. Donald lot meg ta på den en gang.»

«Jeg håper konen hans ikke oppdager det,» sa Evie før hun kunne styre seg. Øyeblikkelig tittet hun kjapt bort på inspektøren. Hun var ikke vant til at Kitt hadde kjæreste. Evie syntes at Kitt hadde vært mentalt gift med Edward Rochester fra Jane Eyre i ti år. Halloran lo bare, en fyldig, dyp latter som fylte hele rommet, en latter Evie ikke hadde hørt fra ham før.

«Kan du ikke la en eneste sjanse til å komme med hentydninger gå fra deg?» sa Kitt og sukket til Evie.

«Det virker så bortkastet,» kontret Evie.

«Det var faktisk ikke det eneste som ble stjålet fra bokhandelen,» fortsatte Halloran. «Men de andre gjenstandene var ikke like mye verdt, så vi fortalte ikke om dem til pressen. Vi tenkte vi kanskje kunne overrumple innbruddstyven med det i et avhør.»

«Hva mer ble stjålet?» spurte Kitt.

«En Enid Blyton-bok og et av kosedyrene de selger ved disken.»

«Hvilken Enid Blyton-bok?» fulgte Kitt opp med. Ingen detalj var for liten når det gjaldt bøker.

«En utgave av Det hemmelige S.»

«Nok en førsteutgave?»

Halloran ristet på hodet. «Den boken var ikke verdt noe.»

«Den var åpenbart verdt noe for tyven,» innskjøt Kitt.

«Hva med kosedyret?» spurte Evie og ignorerte det megetsigende blikket til Kitt. Evie hadde fortalt henne hvor motvillig hun hadde gitt slipp på kosedyrene fra barndommen. Faren hennes hadde sagt at voksne hadde ikke teddybjørner, men i hemmelighet hadde hun alltid savnet hvor trøstende de var. Så med jevne mellomrom prøvde hun å få med Kitt til bamsekafeen Teddy Bear Tea Rooms i byen. Og med jevne mellomrom ga Kitt etter, selv om hun alltid viste tydelig at hun ikke syntes det var et passende sted å drikke te for to kvinner i trettiårene. Men uansett hvor mye hun protesterte, hadde de det alltid morsomt der.

«Det var en stor Petter Kanin-leke som sto utstilt ved disken,» sa Halloran.

«Ja, jeg har sett dem. Det var da en snål ting å stjele,» sa Evie før hun tenkte seg om et øyeblikk. «Dette overfallet. Hammeren og alt sånt – ville ikke Banks ha visst at bevisene ville peke mot henne? Hun ville vel aldri ha gjort noe så dumt?»

«Umiddelbart ser det ulogisk ut, ja,» istemte Halloran. «Hun er sterk og fysisk i stand til noe slikt, det er ikke det – hun kan forsvare seg selv. Men intellektuelt og profesjonelt har Banks alltid holdt seg til lovens bokstav. Hun er ambisiøs. Målet hennes er å jobbe seg opp til toppen av stigen. Det virker usannsynlig at noe kunne ha fått henne til å sette det på spill, spesielt en så liten sak som dette.»

«Så tror du at noen legger skylden på Banks?» sa Kitt.

«Det er det jeg vil tro, ja. Tross alt …» Inspektøren ble stille og så fra Evie til Kitt. «Hendelsene den siste tiden har fått meg til å tvile på i hvilke retninger beviser kan peke.»

Evie smilte motvillig til inspektøren. Han sa, på sin egen måte, at han stolte på både henne og Kitt, eller i det minste at han ønsket å gjøre det.

Tankene hennes vendte tilbake til Charley. Evie visste hvordan det var å bli anklaget for noe utilgivelig brutalt. Hun visste hvor alene man kunne føle seg i den situasjonen.

«Hva kommer til å skje med Charley? Kommer hun virkelig til å miste jobben?»

«Jeg er lei for å si det, men akkurat nå er det kanskje beste utfall.»

«Hva mener du?» spurte Evie.

«Å være politibetjent innebærer å beskytte folk, og ethvert brudd på det blir tatt svært alvorlig, med rette. Spesialenheten kommer sannsynligvis til å sette en antikorrupsjonsenhet til å etterforske saken, og hvis de finner Banks skyldig, vil hun bli stilt for retten for handlingene.»

Evie svelget hardt. Da hun selv hadde blitt anklaget for mordet på eksen, var det en av tingene hun hadde fryktet mest av alt. Å måtte stå i en rettssal, omgitt av folk som stirret på henne og dømte henne for noe hun ikke hadde gjort. At alle trodde hun var en forbryter.

«Så Banks kan faktisk havne i fengsel for dette?» sa Kitt med store øyne.

«Hvis de samler nok beviser til å ta saken for retten, er det nesten garantert,» bekreftet Halloran.

«En politibetjent i fengsel …» sa Kitt. «Man vil ikke engang tenke på … hva de ville gjort med henne.»

«Banks er tøff,» sa Halloran. «Men det måtte hun vært nødt til for å holde det ut.»

«Hvor er hun?» spurte Evie og kikket på klokken.

«Jeg vet ikke. Hun ble vist ut av stasjonen tidligere i ettermiddag.»

«Vel, jeg må dra til henne nå,» datt det ut av Evie.

Kitt hevet øyenbrynene, og Evie innrømmet for seg selv at hun ikke visste helt hvorfor hun var nødt til å dra og trøste en person hun bare hadde møtt noen få ganger, selv om de gangene hadde gjort sterkt inntrykk. Kanskje fordi Charley hadde vært så snill mot henne på sykehuset etter nær-døden-opplevelsen. Hun ville gjengjelde den vennligheten og stille opp for henne.

«Har du og Banks holdt kontakten?» spurte Halloran.

«Sporadisk,» sa Evie. «Hun har vært veldig hyggelig mot meg etter – vel, etter det som skjedde. Jeg hater tanken på at hun skal gjennomgå dette alene.»

«Jeg skjønner,» sa Halloran. «Jeg dro innom huset hennes før jeg kom hit, for å se hvordan hun hadde det, men hun var ikke der.»

«Jeg finner henne,» erklærte Evie.

«Hvordan da?» spurte Kitt.

«Jeg vet ikke. York er ikke så stort. Jeg sender en melding eller ringer henne eller noe.»

«Hun har ikke tatt telefonen når jeg ringer,» sa Halloran og tenkte seg om litt før han fortsatte. «Men kanskje hun svarer deg … en som ikke har noe med jobben å gjøre. Kanskje det er det hun trenger akkurat nå.»

Evie reiste seg fra lenestolen og begynte å ta på seg kåpen igjen.

«Men hva med …» begynte Kitt, men stanset seg selv og så på Halloran. Hun kom ikke til å si noe rett ut om det svake øyeblikket Evie hadde hatt tidligere, men hun fikk bekymringsrynker i pannen. «Hva med middagen din?»

«Jeg klarer meg,» sa Evie med bare en anelse skuffelse. Lasagnen så deilig ut, men dette var viktigere. Hun så inn i de blå øynene til Kitt og klemte armen hennes. «Halloran kan få min porsjon.»

«Vel, send en melding hvis du trenger noe,» sa Kitt.

«Det skal jeg.»

«Og i morgen jobber jeg sent på biblioteket, så kom innom og besøk meg?»

«Avtale,» sa Evie. Hun trakk i døren. Den rikket seg bare et par centimeter.

«La meg gjøre det,» sa Halloran, grep håndtaket og rykket den opp med en kjapp bevegelse.

«Skrytepave,» sa Kitt til ham, og fulgte kjapt opp med: «Vær forsiktig, Evie.»

«Det skal jeg!» ropte Evie tilbake. Hun og Kitt visste at det ikke var farlig å gå rundt i Yorks gater, særlig ikke såpass tidlig på kvelden, men etter de siste hendelsene hadde de, forståelig nok, blitt enda mer beskyttende overfor hverandre.

Evie skyndte seg nedover stien og trakk opp hetten. Hun smilte av følelsen av å igjen være skjermet i det dype, beskyttende mørket.

